Sulík, Richard, podpredseda vlády a minister hospodárstva SR (2022-03-17):
Ďakujem pekne. Takže dnes naposledy, ctené kolegyne a kolegovia, teraz je to o Kilečku 2. Keď som tu bol minulý rok začiatkom leta, vtedy sme Kilečko 1 schválili v skrátenom legislatívnom konaní, tak vtedy som tu pred Národnou radou sľúbil, že už také niečo sa diať nebude, a že keď bude Kilečko 2, tak to pôjde riadnym konaním, a to sa dnes deje. Chcel by som teda upozorniť na to, že som tento sľub, práve teraz že ho dodržiavam. Cieľom tohto vládneho návrhu zákona, ktorým sa menia a dopĺňajú viaceré iné zákony v súvislosti so zlepšovaním podnikateľského prostredia, je všestranná podpora podnikateľského sektora a odbúravanie nadmernej regulačnej záťaže tým, že uľahčíme podnikanie v rôznych sektoroch. Naväzujeme na zákon č. 198/2020 Z. z. a to je ten Kilečko 1. No, a teraz si predstavte, aká náhodička, Kilečko 2 má 198 konkrétnych podnetov. Toto je naozaj náhoda. Ide o to, že jak sme vyjednávali s jednotlivými ministerstvami, tak sme sa dohodli, čo kedy oni spravia. Niektoré zmeny sa týkajú iba, teda niektoré zmeny sú realizovateľné iba uznesením vlády, pre niektoré zmeny treba ísť sem do Národnej rady. Ale všetky zmeny majú spoločné to, že, všetkých 198, že po prvé nemajú nárok na štátny rozpočet, to znamená, nezvyšujú deficit, nestoja peniaze, a po druhé dajú sa realizovať ihneď. No, inými slovami to znamená, väčšinou je to rušenie nejakej nezmyselnej povinnosti alebo zvoľnenie. Dám vám príklad. Kontrolu BOZP bolo doteraz potrebné robiť každé dva roky, sme to predĺžili na každé tri roky. BOZP, bezpečnosť a ochrana zdravia pri práci. Zdá sa to byť prkotina, je to prkotina, ale my máme tých prkotín 198. To už dokopy plus tých 114 z roku 2020 vôbec nie je taká maličkosť. Keď toto prejde, tak máme vyše 300, teda presnejšie 312 konkrétnych zlepšení podnikateľského prostredia. Samozrejme, nepomôže každé zlepšenie každému, ale každému pomôže niektoré z týchto zlepšení a teraz len treba dostatočne veľký počet. Samozrejme, že aj ja by som bol rád, keby sme mohli robiť komplexnejšie zmeny. Taký odvodový bonus, som presvedčený, že to by bola revolúcia pre podnikateľské prostredie aj pre celú spoločnosť, ale skrátka to nejde. Takže keď nevieme robiť veľké veci, zameriame sa na drobné veci, a keď tých drobných vecí bude naozaj veľa, tak dokopy to bude veľká vec, sme si povedali. A momentálne robíme na Kilečku 3. Tam máme zatiaľ niečo vyše 300 návrhov, a keď to bude, Toto keď prejde parlamentom, toto Kilečko 2, čo tu práve teraz kvôli tomu som v Národnej rade, tak pokračujeme kontinuálne s Kilečkom 3 a dúfam, že ešte tento rok budem pred Národnou radou stáť tu s Kilečkom 3, čo bude ďalších 100, možno 200 konkrétnych zlepšení. Týmito krokmi, týmito kilečkami chceme prispieť k tomu, nebude stačiť len to, treba aj iné opatrenia, ale vieme prispieť k tomu, aby sme sa v tých rôznych rebríčkoch podnikateľského prostredia, podnikateľskej slobody, v rebríčkoch deregulácií a podobne, aby sme sa hýbali vpred. Dlhé roky sme klesali a myslím si, že už teraz sa ja... dá... darí ten trend otáčať. No, a dúfam, že budeme znovu rásť. Úplne na záver chcem povedať ešte dve veci. Po prvé schválením predloženého návrhu zákona dôjde k odstráneniu regulačných nákladov, duplicity a rôznych byrokratických obmedzení naprieč celým legislatívnym prostredím. My sme naozaj tu s väčšinou ministerstiev spolupracovali, čím napomôže jednotlivým gestorom nielen znížiť nadmernú regulačnú záťaž, ale aj dodržiavať princíp one-in, one-out, resp. neskôr one-in, two-out. Toto sme schválili už minulý rok na vláde. To znamená, keď sa prijme nová regulácia, musia sa zrušiť, musí sa zrušiť jedna stará a v budúcnosti sa budú musieť zrušiť dve staré. Samozrejme, môže sa prijať nejaká jedna strašidelná veľká regulácia a zruší sa nejaká prkotina, tak práve preto to meriame cez peniaze. Čiže pri každej jednej regulácii, ktorá sa by mala prijať, aj pri takej, ktorá by sa mala zrušiť, vyrátame finančný dopad na podnikateľské prostredie ako celok. Napríklad povieme, tento formulár trvá, vyplnenie trvá pol hodiny, priemerná hodinová mzda je toľkoto, musí ho vypĺňať 85-tisíc firiem, to sa vynásobí a vyjde nejaké číslo. A keď sa má taký nový formulár prijať, tak sa musia zrušiť opatrenia, ktoré dajú dvojnásobok toho čísla. Toto je ten, tá podstata pravidla one-in, two-out. No a úplne na záver, návrh zákona bude mať negatívny vplyv na rozpočet verejnej správy, tak zrejme tam budú nejaké drobné bodíky, ktoré to nejak zaťažia, no, pozitívny vplyv na podnikateľské prostredie, pozitívne a negatívne sociálne vplyvy, pozitívny vplyv na informatizáciu spoločnosti a na služby verejnej správy pre občana. A, kto by to bol povedal, nepredpokladáme vplyvy na manželstvo, rodičovstvo a rodinu. Tak, vážení, vážené poslankyne, vážení poslanci, chcem vás pekne poprosiť o prijatie tohto zákona, o vaše hlasy zaň. Je to aj, je to teda moja srdcovka, rovno priznávam. Kto ma bude chcieť vytočiť, bude hlasovať proti a... a... a chcieť ma spraviť smutným, bude hlasovať tiež proti. A kto bude chcieť spraviť niečo dobré pre podnikateľské prostredie, tak bude hlasovať za. Ďakujem pekne za pozornosť.